Ensimmäistä kertaa järjestetyn Rockfestin järjestelyt avauspäivänä saavat kritiikkiä festarikävijöiltä.

Rockfestin avauspäivä eilen perjantaina ei sujunut aivan moitteetta.

Paikalla olleiden mukaan jonot venyivät liian pitkiksi.

Myös poistuminen aiheutti harmaita hiuksia. Monet lähtivät kävelemään autotielle, koska jonottaminen junalle kesti liian kauan.

Perjantaina yleisö jonotti pois festarialueelta sankoin joukoin.

Vantaalla Vehkalassa tänä viikonloppuna rokattava Rockfest-tapahtuma sai perjantain pääesiintyjäkseen Rammsteinin. Saksalaisyhtye veti festivaalin täyteen väkeä, mutta poistuminen festareilta ei ollutkaan niin yksinkertaista kuin voisi luulla.

Festarikansa purki pettymystään avauspäivän jälkeen Facebookissa.

- Ulospääsy, joka muistutti " vihreää mailia " tai putkea josta karja menee teuraalle, oli todella vaarallinen. Yksikin kaatuminen ja jengin paljous tamppaa päälle. Todella huonot järjestelyt. Ja ai niin, kaljaa sai jonottaa noin tunnin, Facebookin palautteissa taivastellaan.

Erään kritisoijan mukaan " ihmisiä ei päästetty viimeisiin juniin " . Poistuminen festarialueelta kesti erään Facebook-keskustelijan mukaan jopa 1,5 tuntia.

- Sen verran huonot järjestelyt, et vois ol parempi jättää lauantai suosiol väliin, Facebook-kommenteissa kirjoitetaan.

Aitojen yli kehätielle

Eräs festarin järjestelyihin perjantaina pettynyt kertoo Iltalehdelle, että festarialueen täyttyessä juomia joutui jonottamaan lähes tunnin. Sen sijaan vessa- ja ruokajonot vetivät hänen mukaansa hyvin, mutta alueen suunnitteluun ja yleisiin järjestelyihin hän oli pettynyt.

- Pois lähtiessä koko massa koitti änkeä sitä samaa kujaa ulos missä jonotettiin sisään. Vehkalan asemalle ei päässyt, koska järjestysmiehet ihan hyvästä syystä kontrolloivat ihmisten määrää asemalla, ettei kukaan jää junan alle.

- Se tarkoitti kuitenkin, että ihmiset lähtivät kävelemään Kehä III:n yli menevää siltaa ja jotkut tietenkin menivät aitojen yli sitten Kehällekin.

Tapahtuman Facebook-sivuilta löytyy muutama kommentti, joissa ymmärretään poistumisjärjestelyt hyvin.

- Siinä mentiin turvallisuus edellä vaikka jotkut hemmetin urpot aitoja kaatelivatkin " poistumisputken " matkalla, Facebookissa kirjoitetaan.

Järjestäjä vastaa

Perjantaina paikalle saapui Rockfestin tiedottaja Tomi Lindblomin mukaan 30 000 raskaamman musiikin ystävää.

Lindblomin mukaan jonot festareilta poistuttaessa johtuivat siitä, ettei suurta ihmismassaa voinut päästää kerralla juna-aseman alueelle.

- Paikka on haastava, koska se on juna-aseman lähellä. Juna-aseman laiturikapasiteetti on rajallinen ihmismäärältään. Siitä syystä VR, poliisi ja viranomaiset vaativat, ettei Vehkalan juna-aseman laiturilla voi olla samanaikaisesti tuhansia ihmisiä. Muuten on vaara, että joku putoaa raiteille tai tapahtuu muuta dramaattista, Lindblom selventää.

Lindblomilla on käsitys, että negatiivinen palaute kohdistui enimmäkseen nimenomaan festareilta poistumiseen.

- Monille eilinen oli pikemminkin Rammsteinin konsertti kuin festaripäivä. Moni tuli paikalle nähdäkseen Rammsteinin ja päättivät myös poistua samanaikaisesti alueelta, kun keikka päättyi. Tietyllä tavalla ihmisten käyttäytyminen tuli meille jännittävänä havaintona, että näin suuri määrä ihmisiä päätti poistua samaan aikaan alueelta.

Lauantaina järjestäjät aikovat tiedottaa festarikävijöille selvemmin poistumisessa syntyvän odotuksen syistä.

- Ihmiset saattoivat kokea, että järjestelyt ovat pielessä, kun jono ei kulje, Lindblom pahoittelee.

Hän on myös pahoillaan siitä, jos juomien jonottaminen on kestänyt kohtuuttoman kauan.

- Järjestäjinä olemme pahoillamme, jos näin on ollut.